text: Ny speedway-klasse på vej til Danmark
  03 november 2015 kl. 10.18
  Ny speedway-klasse på 250cc skal få flere af de unge talenter til at blive i sporten.
  Fra 80cc til 500cc - det er springet man som ung speedway-kører skal tage, når man bliver for gammel til at køre på de små cykler. Et spring i motor- og kraftstørrelse, der er så stort, at flere unge speedway-talenter vælger at stoppe i sporten.
  Men nu arbejder Danmarks Motor Union med ungdomstræner Erik Gundersen i spidsen på at indføre en ny klasse på 250cc, der skal hjælpe de unge kørere i gang med de større cykler.
  250cc-klassen bliver i dag kørt i blandt andet Tyskland, og målet er nu at den nye klasse for unge kørere skal starte op i Danmark til den kommende sæson.
  I dagens udgave af Naboer, kan du møde den unge kører Kenneth Bundgaard Jürgensen fra Abild, der kører 250cc-speedway i Tyskland, for at gøre sig klar til den store klasse herhjemme.
  Se med i Naboer på TV SYD+ klokken 15:00, 19:55 og 22:40.
  